Νεολαία ΣΥ.ΡΙΖ.Α.

Η **Νεολαία ΣΥ.ΡΙΖ.Α.** είναι η οργάνωση νεολαίας του Συνασπισμού Ριζοσπαστικής Αριστεράς - Προοδευτική Συμμαχία, η οποία ιδρύθηκε το 2013 από νέους προσκείμενους στον ΣΥ.ΡΙΖ.Α.. Η Νεολαία ΣΥ.ΡΙΖ.Α. είναι μέλος του Δικτύου Νεολαιών του Κόμματος της Ευρωπαϊκής Αριστεράς.

## Ιστορικό

Το Ιδρυτικό Συνέδριο του ΣΥ.ΡΙΖ.Α. τον Ιούλιο του 2013, αποφάσισε την εκκίνηση των διαδικασιών για να συγκροτηθεί η οργάνωση νεολαίας. Στα τέλη Δεκεμβρίου του ίδιου έτους, στο Σινέ Κεραμεικός της Αθήνας πραγματοποιήθηκε η Ιδρυτική Συνδιάσκεψη της Νεολαίας ΣΥ.ΡΙΖ.Α., με σύνθημα «Μπορούμε να ζήσουμε αλλιώς», η οποία ενέκρινε το κείμενο πολιτικής απόφασης και τις αρχές λειτουργίας και εξέλεξε το 71μελές Κεντρικό Συμβούλιο της οργάνωσης.  Τον Φεβρουάριο του 2014 ο Ηλίας Παντελεάκος, μέλος του ΚΣ της Ιδρυτικής Συνδιάσκεψης, εκλέχθηκε γραμματέας της οργάνωσης.

Κατά την περίοδο διακυβέρνησης του ΣΥ.ΡΙΖ.Α. (2015–2019), η Νεολαία ΣΥ.ΡΙΖ.Α. διατύπωσε κριτική προς κυβερνητικές επιλογές, ιδιαίτερα σε σχέση με την εφαρμογή μνημονιακών πολιτικών, γεγονός που ανέδειξε εσωτερικές ιδεολογικές διαφοροποιήσεις. Συγκεκριμένα, σε ανακοίνωση της Νεολαίας για τη ψήφιση του τρίτου μνημονίου από τον Αύγουστο του 2015, η Νεολαία ΣΥ.ΡΙΖ.Α. εξέφρασε την αντίθεσή της στην ψήφιση του τρίτου μνημονίου, υποστηρίζοντας ότι αυτό «αντίκειται πλήρως στη στρατηγική κατεύθυνση και τις προγραμματικές δεσμεύσεις» του κόμματος. Στην ίδια ανακοίνωση, χαρακτήρισε τη συμφωνία ως αποτέλεσμα έντονων πιέσεων από τους δανειστές και έκανε λόγο για «βίαιη στροφή» της κυβέρνησης προς μνημονιακές πολιτικές. H Νεολαία ΣΥ.ΡΙΖ.Α. διασπάστηκε τον Σεπτέμβριο του 2015, με την αποχώρηση της πλειοψηφίας των μελών του Κεντρικού Συμβουλίου της. Κάποιοι εξ αυτών προσχώρησαν στην Λαϊκή Ενότητα, ενώ ένα μεγάλο τμήμα των αποχωρησάντων, που άνηκε στην πλειοψηφούσα τάση της οργάνωσης, "Ανασύνθεση", μεταξύ των οποίων ο γραμματέας της, Ηλίας Παντελεάκος, ίδρυσε τον Δεκέμβριο του 2015 μία νέα οργάνωση, την Ανασύνθεση-ΟΝΡΑ.

Τον Νοέμβριο του ίδιου έτους, τα εναπομείναντα μέλη της νεολαίας διοργάνωσαν τη 2η Πανελλαδική Συνδιάσκεψη. Μετά το πέρας της Συνδιάσκεψης, εξελέγη το νέο Κεντρικό Συμβούλιο της οργάνωσης, το οποίο απαρτίζεται από 41 μέλη. Γραμματέας της νεολαίας εξελέγη ομόφωνα από το Κεντρικό Συμβούλιο ο Ιάσονας Σχινάς-Παπαδόπουλος.

Τον Απρίλιο του 2017, διεξήχθη το 1ο Συνέδριο της Νεολαίας ΣΥ.ΡΙΖ.Α., κατά το οποίο εξελέγη νέο Κεντρικό Συμβούλιο και επανεξελέγη στη θέση του Γραμματέα ο Ιάσονας Σχινάς-Παπαδόπουλος. Τον Νοέμβριο του ίδιου έτους εξελέγη νέος Γραμματέας ο Σωτήρης Αλεξίου.

Τον Οκτώβριο του 2021 πραγματοποιήθηκε το 2ο Συνέδριο της Νεολαίας ΣΥ.ΡΙΖ.Α.. Η συνεδριακή διαδικασία ολοκληρώθηκε με την εκλογή των 51 μελών του Κεντρικού Συμβουλίου της οργάνωσης, γραμματέας του οποίου εξελέγη ο Κωνσταντίνος Βλαχάκης.

Με την εκλογή του Στέφανου Κασσελάκη στην ηγεσία του ΣΥ.ΡΙΖ.Α. - Π.Σ., η οργάνωση διχάστηκε για άλλη μια φορά. Η διαγραφή τριών βουλευτών του κόμματος από τον Στέφανο Κασσελάκη τον Οκτώβριο του 2023 καταδικάστηκε από τη Νεολαία ως «άκρως αντιδημοκρατική, αυταρχική και επικίνδυνη». Τον Νοέμβριο του 2023 και ως αποτέλεσμα ευρήτερης εσωκομματικής κρίσης, με την πλειοψηφία του Κεντρικού Συμβουλίου της Νεολαίας ΣΥ.ΡΙΖ.Α., μεταξύ αυτών και ο γραμματέας του, Κωνσταντίνος Βλαχάκης, αποχώρησε από το κόμμα. Σύμφωνα με τον τότε βουλευτή του ΣΥΡΙΖΑ Πέτρο Παππά, πριν αυτή τη διάσπαση η νεολαία είχε περίπου 1.000 εγγεγραμμένα μέλη.

Τον Νοέμβριο του 2024 μετά την απόρριψη της υποψηφιότητας του πρώην προέδρου του ΣΥ.ΡΙΖ.Α. - Π.Σ., Στέφανου Κασσελάκη, από την Κεντρική Επιτροπή και τα έκτροπα που διεξήχθησαν στο 5ο συνέδριο του κόμματος, το 40% του προεδρείου της Νεολαίας ΣΥ.ΡΙΖ.Α. παραιτήθηκε και αποχώρησε από το κόμμα. Την αποχώρηση ακολούθησε μεγάλο μέρος μελών της οργάνωσης δηλώνοντας την πλήρη αντίθεση του στον αποκλεισμό της υποψηφιότητας Κασσελάκη.

Τον Μάρτιο του 2025 πραγματοποιήθηκε Συνδιάσκεψή της Νεολαίας ΣΥ.ΡΙΖ.Α.. Νέος γραμματέας της οργάνωσης αναδείχθηκε ο Πάνος Λαμπρινίδης-Στάχτος.

## Σπούτνικ
Τον Απρίλιο του 2016 αρχίζει να εκδίδεται το περιοδικό Σπούτνικ από την Νεολαία ΣΥ.ΡΙΖ.Α. Στις 30 Σεπτεμβρίου και 1 Οκτωβρίου, πραγματοποιήθηκε στο Άλσος Στρατού, στην περιοχή του Γουδή, το πρώτο φεστιβάλ του περιοδικού, με υπότιτλο *«Επιστροφή στο μέλλον»*. Μετέπειτα, άρχισε να λειτουργεί ο ομώνυμος πολυχώρος στην Κεραμεικού 46 στο Μεταξουργείο, όπου εδρεύει η Νεολαία ΣΥ.ΡΙΖ.Α., στις 20 Ιουνίου 2017. Συνεχίστηκε η διοργάνωση του φεστιβάλ ετησίως το Φθινόπωρο στου Γουδή, με υπότιτλους *«Ταξίδι για έναν νέο κόσμο»* το 2017, *«Φτιάχνουμε τον κόσμο που θέλουμε να ζούμε»* το 2018, *«Έφοδος στον ουρανό»* το 2019, και *«Σε τροχιά ανατροπής»* το 2022. Παράλληλα, έχουν διοργανωθεί κι άλλες εκδηλώσεις του Σπούτνικ, όπως η αντιρατσιστική γιορτή Diversity, και έχουν λάβει μέρος και σε άλλες περιοχές, όπως τον Πειραιά, και την Καλαμάτα. Η ονομασία «Σπούτνικ», καθώς και το λογότυπο του πολυχώρου, παραπέμπουν στον ομώνυμο τεχνητό δορυφόρο που εκτοξεύθηκε από την Σοβιετική Ένωση.

## Διατελέσαντες Γραμματείς
* Ηλίας Παντελεάκος (2014-2015)
* Ιάσονας Σχινάς-Παπαδόπουλος (2015-2017)
* Σωτήρης Αλεξίου (2017-2021)
* Κωνσταντίνος Βλαχάκης (2021-2023)
* Κωνσταντίνος Παναγιωτόπουλος (2023- 2025)
* Πάνος Λαμπρινίδης - Στάχτος (2025 -)

## Φοιτητική οργάνωση
Η Νεολαία ΣΥ.ΡΙΖ.Α. υποστήριζε στα πανεπιστήμια τα σχήματα της Αριστερής Ενότητας. Μετά την απόφαση της τελευταίας να σταματήσει να υποστηρίζει το ΣΥ.ΡΙΖ.Α. το καλοκαίρι του 2015, όσοι παρέμειναν στο κόμμα αποχώρησαν από αυτήν, και το Φθινόπωρο του 2015 ίδρυσαν νέα φοιτητική οργάνωση, το BLOCO - Δίκτυο Σχημάτων Ριζοσπαστικής Αριστεράς το οποίο μετεξελίχθηκε στο Δίκτυο Αριστερών και Προοδευτικών Φοιτητών. Τον Φεβρουάριο του 2024 το Δίκτυο Αριστερών και Προοδευτικών Φοιτητών αποφάσισε τη διακοπή κάθε σχέσης με τη νεολαία του στον ΣΥ.ΡΙΖ.Α. - Π.Σ. με την ταυτόχρονη απομάκρυνση όλων των μελών της από τους κόλπους του. 

## Παραπομπές


## Εξωτερικοί σύνδεσμοι
* Επίσημη ιστοσελίδα

Κατηγορία:Νεολαίες πολιτικών κομμάτων στην Ελλάδα
Κατηγορία:Συνασπισμός Ριζοσπαστικής Αριστεράς